# Marcos Franz

Marcos Franz (Mataró, 12 de març de 1993) és un actor de cinema i televisió i músic català, conegut pel seu paper de Gerard Piguillem a la sèrie de TV3 Merlí.
Dels 6 als 9 anys va tocar el piano i hi va tornar als 15 anys, quan també va aprendre a tocar la guitarra. També sap tocar el baix. L'octubre de 2016 va llançar el seu primer àlbum Start, amb cançons en català i en anglès. Als 11 anys va començar a rebre classes de teatre i cant. Va debutar amb la pel·lícula d'Agustí Vila La mosquitera el 2010, on hi interpreta l'adolescent Lluís que viu entre discussions dels pares, interpretats per Emma Suárez i Eduard Fernández. El 2012 va estudiar teatre musical i el 2013 i 2014 va estudiar interpretació a Barcelona. El seu paper més destacat va ser el de Gerard, un noi nerviós bojament enamorat de la seva companya de classe Mònica (Júlia Creus), a la sèrie Merlí (2015–2018) de TV3. També va interpretar-lo a la segona temporada, on es torna més calmat i confiat i on una altra noia, Oksana (Laia Manzanares), li va al darrere. També va participar en la tercera i última temporada de la sèrie.
El 2016 va participar a Roma (Itàlia) en 4 episodis de la sèrie The Young Pope, protagonitzada per Jude Law i dirigida per Paolo Sorrentino, on interpreta un espanyol que vol estudiar per ser capellà al Vaticà, Angelo Sánchez. La tardor del 2016 va acabar el rodatge a Praga (Txèquia) de la sèrie d'època de History Channel Knightfall (2017), on va interpreta el príncep Lluís de Catalunya. El 2017 va ser un dels actors seleccionats a la Blood Red Carpet del Festival de Sitges, que cada any seleccionat 3 actors i 3 actrius que considera figures emergents. El 2020 va interpretar David Martos, un noi que treballa d'amagat en l'exhumació d'una fossa comuna on creu que hi ha la seva família i que és assassinat, a la sèrie de TV3 i À Punt La fossa.

## Filmografia
### Sèries

| Any | Títol | Personatge | Notes |
| 2014 | Kubala, Moreno i Manchón | | Episodi: «Mens sana in corpore sano» |
| 2015–2018 | Merlí | Gerard Piguillem | Principal, 40 episodis |
| 2016 | The Young Pope | Ángelo Sánchez | Episodi 1x06 |
| 2017 | Knightfall | Príncep Lluís de Catalunya | 4 episodis |
| 2020 | La fossa | David Martos | 4 episodis |

### Pel·lícules

| Any | Títol | Personatge |
| 2010 | La Mosquitera | Lluís |

## Referències

* 1 2 Perelló, Helena. «Marcos Franz: “Els meus ídols han sudat de tot”». La tornada. [Consulta: 16 agost 2020].
* 1 2 «Marcos Franz» (en castellà). Metropolitan Actors. Arxivat de l'original el 2019-05-07. [Consulta: 7 maig 2019].
* ↑ «Marcos Franz, el Gerard de ‘Merlí’, presenta el seu nou disc ‘Start’». Capgròs, 03-11-2016. [Consulta: 16 agost 2020].
* 1 2 Muñoz, Pilar. «MARCOS FRANZ: "No me gusta anclarme en la idea que mi música siga una línea"» (en castellà). Revista FlipAr, 27-05-2020. [Consulta: 16 agost 2020].
* ↑ «La mosquitera». Catalan Films. [Consulta: 16 agost 2020].
* 1 2 3 de Dios, Marisa. «Marcos Franz: "En la primera temporada de 'Merlí', hasta a mí me caía mal Gerard"» (en castellà). El Periódico de Catalunya, 02-10-2016. [Consulta: 16 agost 2020].
* ↑ «Marcos Franz respon a les preguntes dels seguidors». CCMA, 24-10-2017. [Consulta: 16 agost 2020].
* 1 2 Cervantes, Xavier. «Marcos Franz: “Quan dius que ets el noi de ‘Merlí’ la gent t’escolta més”». Ara, 09-10-2016. [Consulta: 16 agost 2020].
* ↑ Soler, Adrià. «Marcos Franz “Tenim una barbacoa pendent amb tots els de Merlí”». Los 40, 21-05-2020. [Consulta: 16 agost 2020].
* ↑ «Blood Red Carpet». Festival Internacional de Cinema Fantàstic de Catalunya. Arxivat de l'original el 2021-01-27. [Consulta: 17 agost 2020].
* ↑ «David Martos». TV3. [Consulta: 17 agost 2020].